Saša Burušić (28), sin načelnika zagrebačke policije Gorana Burušića, uhićen je u srijedu zbog sumnje da je bio dio deseteročlane skupine koja je izrađivala, nabavljala i distribuirala krivotvorene kune na području Hrvatske.

Kriminalističko istraživanje trajalo je nekoliko mjeseci, provodili su ga PU krapinsko-zagorska i PNUSKOK, a cijelu akciju koordiniralo je Općinsko državno odvjetništvo u Zlataru. Do sada je uhićeno šest osoba, a na čelu skupine bila je Matea Ž. (25) iz Zaprešića.

Četvrti put pod istragom

Ona se sumnjiči da je s još nekoliko nepoznatih osoba u Sloveniji izradila i u Hrvatsku unijela ukupno oko 450.000 lažnih kuna u apoenima od 1000 i 500 kuna, a sin načelnika PUZ-a je, neslužbeno doznajemo, pustio u promet oko 150.000 kuna. Osumnjičeni su krivotvoreni novac trošili u ugostiteljskim objektima i trgovačkim centrima, a polagali su ga i u bankomate te podizali pravi novac.

Osim Burušića i Matee Ž., u srijedu su uhićena još dvojica muškaraca u dobi od 38 i 30 godina, a jučer su svi bili kod pritvorskog nadzornika u Zaboku. Nakon toga trebali bi biti privedeni dežurnom sucu istrage Županijskog suda u Zagrebu koji će odlučivati o određivanju istražnog zatvora. Skupinu se sumnjiči za više kaznenih djela krivotvorenja novca i kaznenog djela izrade, nabavljanja, posjedovanja, prodaje ili davanje na uporabu sredstava za krivotvorenje.

Sinu prvog čovjeka zagrebačke policije ovo je četvrti put da se našao pod istragom očevih kolega. U dva je postupka i osuđen. U jednom predmetu, u kojem ga se teretilo za prijevaru i krivotvorenje isprava, čime se domogao 8000 kuna, nagodio se s tužiteljstvom na godinu dana zatvora uvjetno uz rok kušnje od četiri godine.

Uvjetno osuđen

Tom je optužnicom uz Burušića bilo obuhvaćeno još 10 osoba, a ukupna je šteta oko 1,5 milijuna kuna. U drugome postupku teretilo ga se da je s još dvoje optuženika tijekom 2009. oštetio Hypo banku za 151.600 kuna, a i u tom je predmetu uvjetno osuđen. U trećem slučaju Burušića se tereti da je bio dio skupine Radovana Štetića koja je varala s kreditima. Iako je i u tom slučaju priznao krivnju, nije se nagodio s tužiteljstvom, a početak suđenja tek se očekuje na zagrebačkom Županijskom sudu.

>>U Sloveniji tiskali i u Hrvatsku prokrijumčarili 450.000 krivotvorenih kuna

>>Kako smo lažnim papirima izvlačili novac iz banaka